A határozati javaslat elfogadásához

egyszerű többség szükséges,

nyilvános ülésen tárgyalható!
203. számú előterjesztés

Bátaszék Város Önkormányzat Képviselő-testületének 2026. október 28-án, 

16 órakor megtartandó ülésére

Nemzetiségi önkormányzatokkal kötött együttműködési megállapodások felülvizsgálata
	Előterjesztő: Dr. Béres Judit polgármester
Készítette: dr. Beke-Buzás Zsófia kirendeltségvezető
Törvényességi ellenőrzést végezte: dr. Mihó Beatrix aljegyző
Tárgyalja:
KOIS Bizottság: 2026.10.26.

PG Bizottság: 2026.10.27.


Tisztelt Képviselő-testület!
A nemzetiségek jogairól szóló 2011. évi CLXXIX. törvény (továbbiakban: Njtv.) 80. § (2) bekezdése írja elő, hogy a települési önkormányzatoknak, valamint a nemzetiségi önkormányzatoknak együttműködési megállapodást kell kötniük. Az Njtv. részletesen szabályozza, hogy milyen feltételeket kell a települési önkormányzatoknak ingyenesen biztosítani, melyeket a megállapodás jelenleg is tartalmaz. 

Az Njtv. 80. § (2) bekezdése szerint a megállapodást szükség szerint, általános vagy időközi választás esetén az alakuló ülést követő 30 napon belül felül kell vizsgálni.

Bátaszék Város Roma Nemzetiségi Önkormányzata 2026. szeptember 30. napján tartotta alakuló ülését, így az azt követő 30 napon belül szükséges az együttműködési megállapodás felülvizsgálata.

2025. októberében külső szolgáltató került megbízásra Bátaszék Város Roma Nemzetiségi Önkormányzatának és Bátaszék Város Német Nemzetiségi Önkormányzatának belső ellenőrzésére. A belső ellenőrzés eredményeképpen, az ellenőrzési jelentésben a belső ellenőr az alábbi megállapításokat tette:
„A Nemzetiségi Önkormányzat az ellenőrzött időszakban rendelkezett a települési Önkormányzattal történő együttműködésre vonatkozó megállapodással, (2021. február 15-től, a jogszabályi előírás szerint nem alkalmazták a közigazgatási szerződés megnevezést), amely tartalmilag, pontosításokkal megfelel a vonatkozó jogszabályi előírásoknak (a nemzetiségek jogairól szóló 2011. évi CLXXIX. Törvény [Njtv.], Áht., Ávr.).

· Nem vették figyelembe az Njtv 2017. XII. 17-től hatályos, 80. § (3) d) pontjában szereplő szövegmódosítását, mely szerint a megállapodásban rögzíteni kell a belső ellenőrzéssel, valamint az azt végző személyek kijelölésének rendjével, teljesítésével kapcsolatos előírásokat, feltételeket.

· A megállapodásban rögzíteni kell, 80. § (4) bekezdésében meghatározottak szerint, hogy a jegyző a törvényesség biztosításán túl, a nemzetiségi önkormányzat kérésére szakmai segítséget nyújt annak ülésén és azon kívül is a nemzetiségi önkormányzat működését érintően.

· A megállapodás felülvizsgálatát a 80. § (2) bekezdés akként határozza meg, hogy szükség szerint, általános vagy időközi választás esetén az alakuló ülést követő harminc napon belül kell megtenni. Megszűnt az évenként, minden év január 31. napjáig történő kötelező felülvizsgálat.”

A jelenleg hatályos Bátaszék Város Roma Nemzetiségi Önkormányzatával, illetve Bátaszék Város Német Nemzetiségi Önkormányzatával megkötött együttműködési megállapodások felülvizsgálatát a Hivatal – tekintettel a belső ellenőrzés megállapításaira is – elvégezte, és a szükséges változásokat átvezette.
Kérem az alábbi határozati javaslatok elfogadását. 
1. Határozati javaslat
a roma nemzetiségi önkormányzattal kötött együttműködési megállapodás felülvizsgálatára

Bátaszék Város Önkormányzatának Képviselő-testülete
a) a Bátaszék Város Önkormányzata és a Bátaszék Város Roma Nemzetiségi Önkormányzat között kötött együttműködési megállapodást a nemzetiségek jogairól szóló 2011. évi CLXXIX. törvény 80. § (2) bekezdésének megfelelően felülvizsgálta;
b) az együttműködési megállapodást – az előterjesztés melléklete szerinti tartalommal – jóváhagyja és felhatalmazza a polgármestert az együttműködési megállapodás aláírására;

c) egyidejűleg a 39/2025. (II.12.) önk.-i határozatával jóváhagyott együttműködési megállapodást hatályon kívül helyezi.

Határidő: 2026. november 1.
Felelős: dr. Mihó Beatrix aljegyző 

              (a határozat megküldéséért) 


         Dr. Béres Judit polgármester


         (a megállapodás aláírásáért)

Határozatról értesül: nemzetiségi önkormányzat elnöke

                                  irattár

2.  Határozati javaslat

a német nemzetiségi önkormányzattal kötött együttműködési megállapodás felülvizsgálatára

Bátaszék Város Önkormányzatának Képviselő-testülete 
a) a Bátaszék Város Önkormányzata és a Bátaszék Város Német Nemzetiségi Önkormányzat között kötött együttműködési megállapodást a nemzetiségek jogairól szóló 2011. évi CLXXIX. törvény 80. § (2) bekezdésének megfelelően felülvizsgálta;
b) az együttműködési megállapodást – az előterjesztés melléklete szerinti tartalommal – jóváhagyja és felhatalmazza a polgármestert az együttműködési megállapodás aláírására;

c) egyidejűleg a 40/2025. (II.12.) önk.-i határozatával jóváhagyott együttműködési megállapodást hatályon kívül helyezi.

Határidő: 2026. november 1.

Felelős: dr. Mihó Beatrix aljegyző 

              (a határozat megküldéséért) 


         Dr. Béres Judit polgármester


         (a megállapodás aláírásáért)

Határozatról értesül: nemzetiségi önkormányzat elnöke

                                  irattár

